[{"text_idx": "#000002", "text": "Ers i mi ysgrifennu ddiwethaf, mae Prif Weinidog Cymru wedi cyhoeddi nifer o newidiadau, gan gynnwys ail agor canolfannau cymunedol o 20 Gorffennaf. Mae Datganiad ysgrifenedig Prif Weinidog Cymru sy\u2019n mynd gyda\u2019r cyhoeddiad hwn hefyd yn cyfeirio at ro\u0302l hanfodol gwasanaethau gwaith ieuenctid ar draws y sectorau gwirfoddol ac awdurdodau lleol, ac yn nodi fod canllawiau ar gyfer y sector i ddod. Dwi\u2019n hapus i\u2019ch diweddaru ein bod wedi cynnal y cyfarfod cyntaf o\u2019r gweithgor sydd wedi cael ei alw i ddatblygu\u2019r canllawiau hyn fydd yn cynorthwyo\u2019r Sector Gwaith Ieuenctid i gynllunio er mwyn cynyddu gwasanaethau yn raddol."}, {"text_idx": "#000003", "text": "Un o rannau mwyaf buddiol y dydd oedd cyflwyniad gan Gyd-Gadeirydd Cell Gynghori Dechnegol Covid-19, Fliss Benne\u0301e. Roedd rhai o\u2019i negeseuon yn sobri rhywun o ddifrif, dydyn ni ddim allan o berygl eto yn bendant. Er hynny roedd hi\u2019n galonogol clywed am sut mae\u2019r cyfyngiadau symud wedi cael effaith sylweddol ar leihau marwolaethau, a gwybod bod yr aberthau sydd wedi\u2019u gwneud gan bawb yng Nghymru wedi achub miloedd o fywydau. Mae gennym ni ro\u0302l bwysig fel sector yma, i helpu\u2019n pobl ifanc (a\u2019n cydweithwyr) i ddeall pwysigrwydd y dewisiadau a wna\u0302nt i ddiogelu eu hunain a diogelu pobl eraill, a byddwn yn cyfeirio at hyn yn ein canllawiau."}, {"text_idx": "#000004", "text": "Mae\u2019r rhifyn diweddaraf hwn o\u2019r bwletin yn canolbwyntio ar Sgiliau a Chyflogadwyedd. Effaith economaidd y pandemig yw un o\u2019r heriau mwyaf sy\u2019n wynebu ein pobl ifanc ar hyn o bryd yn bendant, cywasgodd economi Prydain 2.2% yn nhri mis cyntaf 2020 \u2013 ei ddirywiad mwyaf mewn dros 40 mlynedd. Mae yna dystiolaeth mai gweithwyr ifanc sy\u2019n fwyaf tebygol o golli gwaith yn sgil ffyrlo, colledion swyddi a lleihad mewn oriau. Mae Llywodraeth Cymru\u2019n cymryd camau i gefnogi pobl i gyflogaeth neu hunangyflogaeth, gan sicrhau dilyniant a datblygiad dysgwyr yn y farchnad lafur gydol y pandemig hwn (ac mae llawer o wybodaeth am hyn yn 'Ydych chi wedi clywed?')."}, {"text_idx": "#000005", "text": "Serch hynny, mae pobl ifanc yn teimlo\u2019n bryderus ac anfrwdfrydig. Bydd pryder em eu dyfodol yn cael ei ddwysa\u0301u gan effaith y cyfyngiadau symud ar iechyd meddwl a llesiant cyffredinol pobl ifanc."}, {"text_idx": "#000006", "text": "Rwy\u2019n cydnabod na all gwaith ieuenctid fod yn ateb i\u2019r holl broblemau hyn. Serch hynny, rydym yn dal i fod yno i bobl ifanc, ac mae gennym gyfraniad pwysig i\u2019w wneud. Mae gweithwyr ieuenctid yng Nghymru eisoes yn gwneud cyfraniad allweddol fel gweithwyr arweiniol, yn cefnogi pobl ifanc sy\u2019n wynebu llu o rwystrau i gael mynediad i addysg, cyflogaeth neu hyfforddiant, a hynny drwy\u2019r Fframwaith Ymgysylltu a Datblygu Ieuenctid. Mae gwaith ieuenctid ehangach hefyd yn cyfrannu at yr agenda hwn. Rydym yn cefnogi llesiant ac iechyd meddwl pobl ifanc, ni yw\u2019r oedolyn dibynadwy y mae pobl ifanc yn ymddiried ynddo."}, {"text_idx": "#000007", "text": "Yn olaf, yn y bwletin blaenorol soniais am brotestiadau Black Lives Matter a ro\u0302l Gwaith Ieuenctid i gynnal ymarfer anwahaniaethol. Gyda hyn mewn cof rwy\u2019n falch o allu cyhoeddi bod Ti\u0302m Cymorth Lleiafrifoedd Ethnig ac Ieuenctid Cymru (EYST) wedi cytuno\u2019n garedig i fod yn olygyddion gwadd i rifyn arbennig o\u2019r Bwletin Gwaith Ieuenctid, a gyhoeddir yr wythnos nesaf. Fel sector rydym yn ymfalchi\u0308o yn ein hymarfer myfyriol a\u2019n gallu i barhau i ddysgu a datblygu. Credaf fod gennym lawer iawn i ddysgu gan sefydliadau fel EYST ac rwy\u2019n edrych ymlaen yn fawr at ddarllen eu rhifyn arbennig o\u2019r bwletin."}, {"text_idx": "#000008", "text": "Yn y cyfamser, cymerwch ofal, cadwch yn ddiogel."}, {"text_idx": "#000010", "text": "\u201cHelo, Caitlyn ydw i. Rwy\u2019n 20 mlwydd oed ac yn byw yn Fochriw, pentref bychan yng Nghwm Rhymni. Mae 2020 wedi bod yn flwyddyn anodd i lawer o bobl ifanc fel fi, ond gyda chymorth gweithwyr ieuenctid rwyf wedi bod yn datblygu fy sgiliau a fy siawns o gael swydd gydol cyfnod y cyfyngiadau symud. Mae fy hyder yn tyfu bob dydd, ac rwy\u2019n teimlo\u2019n barod am unrhyw gyfle gwaith a ddaw."}, {"text_idx": "#000011", "text": "Ar o\u0302l i fy swydd haf ddod i ben ddiwedd mis Medi\u2019r llynedd fe fues i\u2019n ddi-waith am bum mis. Yna, cyflwynodd Lynsey, aelod o\u2019r ti\u0302m Cymunedau am Waith, fi i Prince\u2019s Trust Cymru. Roedd yr ymddiriedolaeth yn cynnal rhaglen manwerthu dros dair wythnos yng Nghaerdydd, gyda chyfleoedd am waith ar ddiwedd y rhaglen. Roedd Lynsey\u2019n meddwl y bydden i\u2019n addas ar gyfer y rhaglen felly penderfynais roi cynnig arni."}, {"text_idx": "#000012", "text": "Ro\u2019n i\u2019n nerfus iawn ar y dechrau. Do\u2019n i ddim wedi bod yng Nghaerdydd ar ben fy hun o\u2019r blaen, felly cynigiodd Lynsey ddod gyda mi ar y diwrnod cyntaf, a thawelodd hynny fy nerfau o ran y teithio. Roedd cael Lynsey yno\u2019n hwb mawr i fy hyder ar y Diwrnod Blasu, ac roedd ti\u0302m Prince\u2019s Trust Cymru mor gefnogol wrth fy nerbyn ar y cwrs. Roedd y rhaglen fanwerthu\u2019n dda iawn a dysgais lawer o sgiliau newydd mewn cyfnod byr. Ro\u2019n i\u2019n teimlo mod i\u2019n ffynnu yn y byd manwerthu ac ar fin cael swydd, ond yn anffodus nid oedd y cwmni manwerthu yn gallu cyflogi unrhyw un ohonon ni gan i\u2019r cyfyngiadau symud gael eu cyhoeddi ar ddiwrnod olaf y rhaglen."}, {"text_idx": "#000013", "text": "Roedd hyn yn siomedig iawn wrth gwrs, ond cefais lawer o fudd o\u2019r cwrs, Er fy mod i\u2019n reit swil ar y diwrnod cyntaf, fe ddes i allan o fy nghragen dros y tair wythnos ac rwyf wedi sylweddoli fy mod am weithio gyda phobl yn fy swydd nesaf. Person pobl ydw i\u2019n bendant!"}, {"text_idx": "#000014", "text": "Yn ystod cyfnod y cyfyngiadau symud rwyf wedi bod yn gwneud llawer o bethau i gadw fy meddwl yn actif. Yn ogystal a\u0302 gofalu am fy mam-gu, rwyf wedi bod yn gwneud nifer o sesiynau cyflogadwyedd ar-lein gyda The Prince\u2019s Trust, sydd wedi fy helpu i wella fy sgiliau ymhellach, yn cynnwys sgiliau ysgrifennu CV a sgiliau cyfweliad; rwy\u2019n dysgu gwneud fy ngorau glas bob tro."}, {"text_idx": "#000015", "text": "Er bod gweithwyr ieuenctid wedi helpu i godi fy hyder i uchelfannau newydd, byw mewn ardal wledig yw\u2019r prif rwystr i gael gwaith o hyd. Nid yw trafnidiaeth gyhoeddus yn dod i\u2019r pentref lle dw i\u2019n byw yn rheolaidd (cyn y cyfyngiadau symud hyd yn oed) felly wrth i\u2019r byd ddechrau ddychwelyd i sefyllfa normal, rwy\u2019n gobeithio dod o hyd i swydd sy\u2019n fy ngwneud i\u2019n hapus, ac yn gymharol agos i adre!\u201d"}, {"text_idx": "#000016", "text": "Ffocws Arbennig: Cyflogadwyedd a Sgiliau"}, {"text_idx": "#000017", "text": "Rydym yn canolbwyntio ar thema benodol ym mhob bwletin. Yn y rhifyn hwn, mae\u2019r ffocws ar werth Gwaith Ieuenctid i\u2019r agenda gyflogadwyedd a sgiliau."}, {"text_idx": "#000019", "text": "Yn unol a\u0302 datblygu sgiliau sbesiffig o fewn y sectorau uchod, mae hybu sgiliau Cymraeg yn y gweithle prentisiaid yr Urdd yn hanfodol. Mae cynlluniau gwaith yr adran yn rhoi cyfle i brentisiaid meithrin sgiliau ieithyddol newydd, boed y rheini ar lafar, yn ysgrifenedig, yn gyhoeddus neu hyd yn oed sgiliau cyfathrebu ar ein cyfryngau cymdeithasol. Mae\u2019r adran yn gweld hi\u2019n bwysig i helpu\u2019r prentisiaid i drosglwyddo eu sgiliau ieithyddol o rheini sy\u2019n addas i\u2019r ysgol neu\u2019r cartref i\u2019r sgiliau sy\u2019n hanfodol yn y gweithle, ac yn rhan allweddol o ddatblygiad y cynllun."}, {"text_idx": "#000020", "text": "Yn ddiweddar, lansiwyd Hwb Sgiliau Hanfodol fel rhan o ddatblygiad Adran Prentisiaethau\u2019r Urdd. Un o brif amcanion yr Hwb oedd i alluogi bod y prentisiaethau yn gwreiddio sgiliau cyfathrebu, rhifedd a llythrennedd digidol i mewn i\u2019r prif rhaglenni dysgu. Mae hefyd yn rhoi cyfle i brentisiaid gyflawni cymwysterau Sgiliau Hanfodol drwy gyfrwng y Gymraeg ac mae\u2019r darpariaeth yma hefyd ar gael i sefydliadau neu unigolion allanol."}, {"text_idx": "#000021", "text": "Am fwy o wybodaeth yngly\u0302n a\u0302 phrentisiaethau\u2019r Urdd, ewch i\u2019r gwefan neu e-bostiwch "}, {"text_idx": "#000022", "text": "Am fwy o wybodaeth yngly\u0302n a\u0302\u2019r Hwb Sgiliau Hanfodol a\u2019r ddarpariaeth posib, e-bostiwch "}, {"text_idx": "#000024", "text": "Mae cyfnod y cyfyngiadau symud wedi bod yn amser anodd i lawer o bobl ifanc. Er bod rhai pethau\u2019n dychwelyd i normal, mae\u2019n debygol y bydd hi\u2019n gyfnod anodd i bobl ifanc gyda diweithdra ar ei lefelau uchaf erioed ymysg pobl ifanc. Mae Clybiau Bechgyn a Merched Cymru\u2019n gobeithio helpu pobl ifanc yn o\u0302l i waith yn ystod y cyfnod anodd hwn drwy eu prosiect a ariennir gan y gronfa Cynhwysiant Gweithredol, \u2018Subway to Success\u2019."}, {"text_idx": "#000025", "text": "Mae\u2019r prosiect, dan arweiniad gweithwyr ieuenctid, yn gweithio mewn partneriaeth a\u0302 Subway UK i ddarparu cyfleoedd i bobl ifanc 16-24 oed i ennill sgiliau a phrofiadau newydd ac, o ganlyniad, cael swydd wedi\u2019i chefnogi mewn caffis Subway yng Nghymru. Er y bydd y prosiect yn ailddechrau dros y misoedd nesaf, mae Clybiau Bechgyn a Merched Cymru\u2019n falch bod 18 o\u2019r 32 cyfranogwr wedi gwneud pedwar mis o gyflogaeth a\u0302 tha\u0302l gyda chymorth a 12 wedi\u2019u cyflogi gan Subway ar o\u0302l cwblhau\u2019r prosiect. Mae\u2019r prosiect wedi gallu cefnogi pobl ifanc gyda chostau trafnidiaeth ac mae\u2019r cymorth wedi\u2019i deilwra wedi\u2019u galluogi i fod yn fwy hyderus wrth gyflawni eu cyfle cyflogaeth cyntaf. Meddai Simon Naylor, a gafodd swydd fel rhan o\u2019r prosiect, \u201cmae\u2019r cyfle hwn wedi fy helpu i ddatblygu fel person a dysgu sgiliau newydd, ac rwyf mor falch o gael swydd o\u2019r diwedd a\u2019r cyfle i weithio yn Subway - diolch i weithwyr ieuenctid Clybiau Bechgyn a Merched Cymru am eu holl gymorth\u201d."}, {"text_idx": "#000026", "text": "Pan fydd y wlad yn dychwelyd i normal, bydd y sector gwaith ieuenctid yn brysur iawn yn cefnogi llesiant pobl ifanc (fel y dylai), ond bydd angen prosiectau cyflogadwyedd hefyd sydd wedi\u2019u harwain gan weithwyr ieuenctid sy\u2019n gallu helpu pobl ifanc i fanteisio o\u2019r newydd ar gyfleoedd cyflogaeth. Os hoffai rhywun ragor o wybodaeth am brosiect \u2018Subway to Success\u2019 cysylltwch a\u0302 Grant Poiner ar e-bost grant@bgc.wales"}, {"text_idx": "#000027", "text": "Bydd cynnig Llywodraeth Cymru ar gyfer sgiliau a chyflogadwyedd yn hanfodol i gefnogi gweithwyr wedi\u2019u dadleoli i ddychwelyd i\u2019r gwaith, cefnogi cyflogwyr i recriwtio, ysgogi cyflogi pobl ifanc a phrentisiaid, ac annog pobl i sefydlu busnesau. Bydd cyfres o ddarpariaeth yn sail i \u2018Ymrwymiad Covid\u2019 Llywodraeth Cymru \u2013 i unrhyw un dros 16 oed yng Nghymru, i ddarparu cyngor a chymorth i ddod o hyd i waith, i benderfynu mynd yn hunangyflogedig neu ddod o hyd i le ar gwrs addysg neu hyfforddiant. I gael rhagor o wybodaeth, gweler:"}, {"text_idx": "#000030", "text": "Byddwn yn taflu goleuni ar sefydliad gwaith ieuenctid gwahanol ym mhob rhifyn."}, {"text_idx": "#000032", "text": "Dywedwch wrthym am eich gwaith a\u2019r heriau sy\u2019n eich wynebu Mae Gwasanaeth Ieuenctid YEPS Rhondda Cynon Taf yn cefnogi pobl ifanc 11 i 25 oed i fod yn fwy gwydn i ymdrin a\u0302 heriau\u2019r presennol a\u2019r dyfodol, gan gefnogi eu llesiant a\u2019u hymgysylltiad cadarnhaol yn y cymunedau lle maent yn byw, a\u2019u cyfraniad atynt. I wneud hyn, mae\u2019r gwasanaeth yn gweithio\u2019n agos ag ysgolion, cymunedau a gwasanaethau eraill i helpu i ddatrys unrhyw anawsterau sy\u2019n effeithio ar ymgysylltiad person ifanc, gan weithio mewn partneriaeth fel y gall pobl ifanc elwa ar y cyfleoedd sydd ar gael yn lleol."}, {"text_idx": "#000033", "text": "Mae cyflawni\u2019r nod hwn yn bwysicach nag erioed, wrth i\u2019n pobl ifanc a\u2019n gweithwyr ieuenctid ymdrin ag effaith argyfwng Covid-19. Mae ein model cyflawni \u2018rhithwir\u2019 wedi\u2019i ddatblygu a\u2019i weithredu\u2019n gyflym ac rydym wedi gweld y Gwasanaeth Ymgysylltu a Chyfranogiad Ieuenctid yn canolbwyntio ac yn addasu i gefnogi\u2019r gwaith o ddarparu rhaglenni gwaith allweddol yr Awdurdod Lleol."}, {"text_idx": "#000034", "text": "Sut ydych chi\u2019n defnyddio\u2019ch sgiliau yn ystod y pandemig?"}, {"text_idx": "#000035", "text": "Yn gyntaf, rydym wedi datblygu adran Cyflogaeth, Addysg a Hyfforddiant ar ein gwefan pobl ifanc, wicid.tv sy\u2019n cynnwys fideos cyfarwyddiadol ar ystod o bynciau fel ymgeisio am swydd, technegau STAR a chyfweliadau swydd rhithwir. Mae mwy o fideos yn cael eu hychwanegu bob wythnos. Mae\u2019r adran hon hefyd yn cynnwys dolenni i brentisiaethau sydd ar gael yn Rhondda Cynon Taf, cymorth Gyrfa Cymru, gwybodaeth am ddiwrnodau agored rhithwir gan golegau a manylion cyswllt ar gyfer cymorth Cyflogaeth, Addysg a Hyfforddiant mewnol - i gyd mewn un lle hawdd cael ato. Mae unrhyw erthyglau Cyflogaeth, Addysg a Hyfforddiant newydd neu eitemau cymorth ar y wefan yn cael eu hyrwyddo llawer drwy ein safleoedd cyfryngau cymdeithasol ar Twitter, Facebook ac Instagram. Rydym wedi derbyn ymateb calonogol ac yn rhagweld y bydd llawer o bobl ifanc yn cysylltu a\u0302 ni drwy\u2019r cyfryngau cymdeithasol dros yr haf i gael cymorth."}, {"text_idx": "#000036", "text": "Yn ail, rydym wedi gwneud cymorth Cyflogaeth, Addysg a Hyfforddiant yn fwy hygyrch ac yn haws i gael gafael arno yn ystod y cyfnod anodd hwn. Cyn argyfwng Covid-19 byddai llawer o\u2019n pobl ifanc wedi derbyn cymorth drwy eu hysgol. Gyda gweithio wyneb yn wyneb wedi\u2019i atal ar hyn o bryd, rydym wedi gallu cynnig amrywiaeth o blatfformau rhithwir a chyfryngau cymdeithasol i\u2019n partneriaid cyflawni. Gallant ddefnyddio\u2019r rhain i anfon neges gyson i bobl ifanc o\u0302l-16 oed i\u2019w hysbysu bod modd iddynt gael cyngor ac arweiniad o hyd ar eu holl anghenion cyflogaeth, addysg a hyfforddiant. Rydym yn ddiolchgar bod pawb wedi gweithio mewn partneriaeth yn hyn o beth."}, {"text_idx": "#000037", "text": "Yn drydydd, mae gwefan YEPS a\u2019r gwahanol blatfformau cyfryngau cymdeithasol yn cael eu defnyddio fel ffordd o fynd i\u2019r afael ag unrhyw gymorth unigol sydd ei angen ar bobl ifanc sydd ddim mewn addysg, cyflogaeth na hyfforddiant (NEET). Mae manylion cyswllt ar gyfer ffynonellau cymorth yn cynnwys Gweithwyr Cymorth Pontio, Cynghorwyr Gyrfaoedd, Ti\u0302m Plant sy\u2019n Derbyn Gofal RCT a Thi\u0302m EET RCT i gyd ar gael yn hawdd i bobl ifanc fel eu bod yn gallu anfon negeseuon uniongyrchol."}, {"text_idx": "#000038", "text": "Yn y dyfodol agos, bydd gwefan Wicid.tv yn cynnal wythnos Brofiad Gwaith rithwir ac rydym yn gyffrous iawn am hyn. Bydd hyn yn cynnwys arolygon, cwisiau, fideos paratoi am brofiad gwaith, fideos cyflogadwyedd a darpariaeth i helpu gydag unrhyw anghenion cymorth."}, {"text_idx": "#000039", "text": "I gael blas ar y math o wybodaeth ac adnoddau rydym yn eu darparu, mewngofnodwch i Wicid.tv. Mae dolenni i\u2019n platfformau cyfryngau cymdeithasol wedi\u2019u cynnwys isod. Cysylltwch os oes gennych chi gwestiynau."}, {"text_idx": "#000040", "text": "Ym mhob rhifyn, byddwn yn taflu goleuni ar rai o\u2019r gwahanol ddulliau neu weithgareddau gwaith ieuenctid sy\u2019n digwydd y tu hwnt i Gymru"}, {"text_idx": "#000042", "text": "Mae recordiad o\u2019r weminar ar gael yma."}, {"text_idx": "#000044", "text": "Cyflwynodd y pwyllgor gweithredol adroddiad ar flwyddyn brysur, yn cynnwys:\u2022 datblygu pecyn hyfforddiant ar-lein trawiadol\u2022 ymchwil i ddymuniadau pobl ifanc mewn perthynas a\u0302 mynediad digidol at waith ieuenctid\u2022 cynllun gwasanaeth dan arweiniad pobl ifanc ar gyfer gwasanaethau gwybodaeth ieuenctid"}, {"text_idx": "#000045", "text": "Trafododd yr aelodau effaith y pandemig a\u2019r goblygiadau ar gyfer gwaith ieuenctid digidol hefyd; rhannu heriau a datrysiadau."}, {"text_idx": "#000046", "text": "Rydym yn neilltuo lle i unigolion a sefydliadau rannu gwybodaeth gyda\u2019u cymheiriaid ym mhob rhifyn."}, {"text_idx": "#000047", "text": "Fis diwethaf, gan weithio gyda\u2019r Grw\u0302p Marchnata, comisiynodd Llywodraeth Cymru ProMo-Cymru i gynhyrchu fideo i ddathlu Wythnos Gwaith Ieuenctid gyda chyfraniadau gan bobl ifanc o wahanol leoliadau ieuenctid yng Nghymru. Bu rhai ohonynt yn siarad yn gadarnhaol am sut roedd gwaith ieuenctid wedi\u2019u helpu gyda\u2019u cyflogadwyedd a\u2019u sgiliau. Gwyliwch y fideo yma."}, {"text_idx": "#000048", "text": "Mae\u2019r fideo hwn ar gael i chi ei ddefnyddio fel y dymunwch i helpu i hyrwyddo gwerth ac effaith gwaith ieuenctid."}, {"text_idx": "#000049", "text": "Mae gan Cerdd Gymunedol Cymru brosiect mentora cyffrous ar-lein sy\u2019n canolbwyntio ar gefnogi cerddorion ifanc i ddatblygu eu sgiliau cerddorol neu edrych ar ffyrdd i ddatblygu fel artist drwy ddysgu sut i gyflwyno\u2019u hunain mewn lleoliad diwydiant. Mae\u2019r sesiynau am ddim a byddant yn cael eu darparu\u2019n ddiogel ar-lein naill ai fel sesiwn un-i-un gyda Mentor neu mewn grwpiau bychain. Diddordeb? E-bostiwch .uk i gael rhagor o wybodaeth."}, {"text_idx": "#000051", "text": "Mewn ymateb i\u2019r cyfyngiadau symud mae Cynhadledd Cerddoriaeth Caerdydd yn mynd ar-lein! Mae gan Ministry of Life (MoL) Youth Services gyfres gyffrous o seminarau a gweithdai ar y gweill a fydd yn cynnwys gweithwyr proffesiynol y diwydiant!"}, {"text_idx": "#000052", "text": "I gael rhagor o wybodaeth a\u2019r newyddion diweddaraf rheolaidd ewch i a . Os hoffech gymryd rhan, e-bostiwch enquiries@cardiffmusicconference.co.uk neu ministryoflife@live.co.uk"}, {"text_idx": "#000053", "text": "Mae Ministry of Life (MoL) Youth Services wedi bod yn gweithio gyda \u2018Rebel Mams\u2019 Ysgol Glan Ceubal yn Gabalfa. Yn ystod cyfnod y cyfyngiadau symud maent wedi cynnal helfa drysor yn y gymuned leol ar thema ffilmiau gan gadw pellter cymdeithasol ac maen nhw\u2019n bwriadu ymgysylltu ymhellach a\u0302\u2019r gymuned leol drwy dynnu lluniau o ddwylo i greu adenydd angel a fydd yn creu murlun mewn lleoliad yn Gabalfa. I gymryd rhan, ewch i text."}, {"text_idx": "#000056", "text": "Mae Llywodraeth Cymru wedi paratoi canllaw anstatudol i atgoffa ymarferwyr sy\u2019n gweithio ar draws asiantaethau o\u2019u cyfrifoldebau i ddiogelu plant a\u2019u cefnogi i ymateb i bryderon am blant sy\u2019n wynebu risg. Mae\u2019r canllaw hwn yn cysylltu a\u0302 Gweithdrefnau Diogelu Cymru a dylid eu defnyddio ar y cyd. Gallwch lawrlwytho\u2019r gweithdrefnau i\u2019ch ffo\u0302n symudol. Mae dolenni ar gyfer lawrlwytho\u2019r Ap ar waelod tudalen lanio\u2019r wefan yn y ddolen uchod. Ar o\u0302l i chi lawrlwytho\u2019r Ap nid oes angen i chi gael cysylltiad Wi-Fi i\u2019w gweld."}, {"text_idx": "#000057", "text": "Mae Llywodraeth Cymru wedi lansio ymgynghoriad ar ganllawiau fframwaith ar sefydlu dull ysgol-gyfan o ymdrin ag iechyd meddwl a lles emosiynol. Bydd yr ymgynghoriad yn cau ar 30 Medi 2020."}, {"text_idx": "#000059", "text": "Iechyd Meddwl a Lles fydd ffocws arbennig y rhifyn nesaf o'r cylchlythyr. Cysylltwch ar e-bost (gwaithieuenctid@llyw.cymru) erbyn 31 Gorffennaf os ydych chi eisiau cyfrannu ato, ac fe wnawn ni ddarparu canllaw arddull ar gyfer cyflwyno erthyglau i ni, ynghyd a\u0302 gwybodaeth am gyfanswm geiriau erthyglau ar gyfer y gwahanol adrannau."}, {"text_idx": "#000060", "text": "Cofiwch ddefnyddio #GwaithIeuenctidCymru #YouthWorkWales wrth drydar er mwyn hybu proffil Gwaith Ieuenctid yng Nghymru."}, {"text_idx": "#000062", "text": "Rydyn wedi symud i gyhoeddi\u2019r e-gylchlythyr bob 3 wythnos, mwy neu lai, er mwyn darparu gwybodaeth a chefnogaeth i'r sector gwaith ieuenctid yn ystod yr argyfwng iechyd cyhoeddus."}, {"text_idx": "#000063", "text": "Rhagor o wybodaeth ar y we:"}, {"text_idx": "#000064", "text": "Datdanysgrifo \u2022 Rheoli eich dewisiadau \u2022 Gweld yn eich porwr"}, {"text_idx": "#000065", "text": "Gallwch ddiweddaru eich tanysgrifiadau, newid eich cyfrinair neu eich cyfeiriad e-bost, neu ddileu tanysgrifiadau ar unrhyw adeg drwy fewngofnodi i'ch cyfrif."}]